b'\n_START_ARTICLE_\nYokosuka D4Y Suisei\n_START_SECTION_\nZa\xc4\x8detek proizvodnje\n_START_PARAGRAPH_\nLetalo je za\xc4\x8delo nastajati kot strmoglavec za japonsko vojno mornarico v letu 1938, vendar je zaradi te\xc5\xbeav z ogrodjem to vlogo dobilo \xc5\xa1ele v letu 1943, ko so odpravili pomankljivosti. Osnova za to letalo je bil nem\xc5\xa1ki strmoglavec Heinkel He-118. Japonci so namre\xc4\x8d v letu za\xc4\x8detka proizvodnje kupili nekaj teh letal in jih delno kopirali. Prvi primerki so pri\xc5\xa1li iz tovarne leta 1942, vendar so bili zaradi omenjenih te\xc5\xbeav uporabljeni le kot izvidni\xc5\xa1ka letala.\n_START_SECTION_\nLastnosti letala\n_START_PARAGRAPH_\nLetalo je imelo poleg konstrukcijskih te\xc5\xbeav \xc5\xa1e nekaj pomankljivosti. Zaradi zahtev mornarice po \xc4\x8dim manj\xc5\xa1i skupni te\xc5\xbei letala v te strmoglavce niso vgrajevali samotesnilnih rezervoarjev, kar je pomenilo, da je zadeto letalo kmalu zajel plamen, kar je pomenilo eksplozijo in izgubo letala s posadko vred. Ravno zaradi tega pa je imelo letalo tudi nekaj prednosti - majhna masa letala zaradi pomanjkanja za\xc5\xa1\xc4\x8ditnih sredstev (oklepa in samotesnilnih rezervoarjev za gorivo) je letalu omogo\xc4\x8dila izjemne letalne lastnosti. Za bombnik strmoglavec je bilo to letalo izjemno hitro, zelo okretno in je imelo zelo velik doseg.\n_START_SECTION_\nUspehi letala\n_START_PARAGRAPH_\nLetalo je prvi\xc4\x8d sodelovalo v bojih \xc5\xbee leta 1942 med bitko pri oto\xc4\x8dju Midway, kjer so za izvidni\xc5\xa1ke naloge Japonci uporabljali dve letali tega tipa. Zaradi svoje visoke hitrosti sta bili za ameri\xc5\xa1ke lovce vrste Grumman Wildcat neulovljivi. Kljub temu sta bili obe izgubljeni skuaj s svojo mati\xc4\x8dno ladjo - letalonosilko S\xc5\x8dry\xc5\xab._NEWLINE_Tudi v vlogi strmoglavca se je letalo dokaj dobro izkazalo in je skozi celotno vojno ameri\xc4\x8danom povzro\xc4\x8dalo dokaj velike izgube med vojnimi ladjami. Eno samo letalo vrste "Suisei" je marca 1945 z dvema 250 kilogramskima bombama zadelo ameri\xc5\xa1ko letalonosilko USS Franklin in jo te\xc5\xbeko po\xc5\xa1kodovalo. Letalonosilka USS Franklin je bila ladja najsodobnej\xc5\xa1ega in najve\xc4\x8djega razreda letalonosilk, ki so sodelovale v drugi svetovni vojni - razreda Essex. Nobena letalonosilka tega razreda med vojno ni bila potopljena, vendar je bila USS Franklin najbolj po\xc5\xa1kodovana ameri\xc5\xa1ka letalonosilka, ki se ni potopila, kar je le \xc5\xa1e en dokaz, kako zelo nevarno je bilo letalo "Suisei". Oktobra 1944 je ravno tako eno samo letalo tega tipa zadelo in potopilo ameri\xc5\xa1ko spremljevalno letalonosilko USS Princeton._NEWLINE_Skupaj so izdelali 2038 letal\xc2\xa0\xc2\xbbJudy\xc2\xab.'